### 11.    Beslutning om kystbeskyttelse ud for Kystparken

**Åbent**

Sagsnr.: 326-2019-13064       J.nr.: 01.24.08           Dokumentnr.:
326-2019-330128

**Sagstype**

Beslutning.

**Resume og sagens baggrund**

Kalundborg Almennyttige Boligselskab, afdeling Kystparken,
har søgt om tilladelse til kystbeskyttelse. Afdelingen ønsker at forlænge den
eksisterende skråningsbeskyttelse ud for Kystparken 1, 4400 Kalundborg, så den
også kommer til at dække kysten ud for Kystparken 3. Det ansøgte kræver
tilladelse efter Kystbeskyttelsesloven.

**Indstillinger**

Direktøren indstiller, at Kalundborg Kommune meddeler
tilladelse til det ansøgte efter Kystbeskyttelseslovens § 3 stk. 2.

**Behandling**

Teknik- og Miljøudvalget, Økonomiudvalget, Kommunalbestyrelsen.

**Sagsfremstilling**

KABs afdeling Kystparken blev etableret i 2003. Afdelingen
ligger på grunden for det gamle [adresse], og har dels til huse i de gamle,
renoverede bygninger, og dels i nyopførte boligblokke. Bygningerne Kystparken 1
og 3 (bygning A og B), som blev bygget i 2003, er opført tæt på skrænttoppen
ned til kysten. Kysten er nogenlunde stabil, men skrænten har en vis risiko for
erosion i stormsituationer, hvor der kan forekomme skred.

I løbet af marts 2008 skred dele af skrænten ud på stranden,
hvilket foranledigede KAB til at etablere en midlertidig stenkastning med
kampesten for at sikre bygningerne og stabilisere skråningen. Kystdirektoratet
meddelte efterfølgende lovliggørende tilladelse til dette, om end de fandt det
kritisabelt at en ny beboelsesejendom var blevet opført unødigt tæt på kysten.
Efterfølgende har KAB ansøgt om, og fået tilladelse til at etablere en mere
omfattende skråningsbeskyttelse på strækningen ud for Kystparken 1. Tilladelse
til den eksisterende skråningsbeskyttelse er meddelt af Kystdirektoratet i
2013, på baggrund af projektbeskrivelse udarbejdet af Rambøll for KAB.
Kystdirektoratets tilladelser ses i Bilag 4, og projektbeskrivelsen med
snittegninger ses i Bilag 5.

KAB har søgt om at forlænge skråningsbeskyttelsen, så den
også kommer til at dække bygningen Kystparken 3. De eksisterende dimensioner af
anlægget og vilkår i tilladelsen ønskes videreført i den nye tilladelse.

*Særligt vedrørende offentlighedens færdsel langs stranden*

Selvom der foreligger tilladelse til den eksisterende
skråningsbeskyttelse, så vurderer administrationen, at skråningsbeskyttelsen
ikke er udført i overensstemmelse med den tidligere tilladelses vilkår om at
sikre offentlighedens færdsel langs stranden. Vilkår om dette findes i
Kystdirektoratets lovliggørelse af stenkastningen fra 2008 og blev videreført i
Kystdirektoratets tilladelse til skråningsbeskyttelsen fra 2013. I Rambølls
projektbeskrivelse (Bilag 5), som lå til grund for tilladelsen til den eksisterende
skråningsbeskyttelse fra 2013, fremgår blandt andet:

”Foden anlægges med trædesten, dvs. dæksten der er placeret
omhyggeligt med en jævn side op for at sikre tørskoet passage af kystsikringen.
For at øge passage mulighederne for mindre gangbesværede anlægges trædestenene
i enderne i niveau med sandstranden, og stenene kan evt. markeres tydeligt.
Foden muliggør netop passage ved højvande, hvilket ikke er mulig pt.”

Den eksisterende skråningsbeskyttelse er anlagt uden de
beskrevne trædesten eller andre tiltag til at muliggøre passage langs stranden.
Det er dog administrationens vurdering, at vilkår om at sikre offentlighedens
færdsel fortsat bør videreføres i en tilladelse til forlængelse af
skråningsbeskyttelsen.

*Samlet vurdering og anbefaling*

Projektet omhandler forlængelse af eksisterende
skråningsbeskyttelse, på en kyststrækning som allerede er intensivt
kystbeskyttet. Den bygning, der ønskes beskyttet, er beliggende meget tæt på en
skrænttop, hvor der er risiko for akut erosion indenfor en kort årrække.
Administrationen vurderer på den baggrund, at der er behov for kystbeskyttelse.

Den ansøgte skråningsbeskyttelse ligger ud til Kalundborg
Fjord, som er Natura 2000-område. Det er administrationens vurdering, at det
ansøgte projekt må antages at være uden betydning for udpegningsgrundlaget for
Natura 2000-området. Anlægget af skråningsbeskyttelsen vil desuden ikke berøre
beskyttede naturtyper.

Administrationen vurderer, at projektet ikke kan antages at
medføre øget kysterosion hos naboejendommene. Projektet vil dog fortsat hindre
eller stærkt vanskeliggøre offentlighedens færdsel langs stranden, såfremt der
ikke gøres tiltag til at afhjælpe dette, for eksempel ved etablering af
trædesten.

Samlet set vurderer administrationen derfor, at projektet ikke
vil påvirke naturinteresser eller naboejendomme negativt. Dog vurderer
administrationen, at vilkår om at sikre offentlighedens færdsel langs stranden
bør fastholdes.

Administrationen anbefaler, at der meddeles tilladelse til
det ansøgte. Udkast til tilladelse er vedlagt som Bilag 2.

**Økonomiske konsekvenser**

Ingen konsekvenser.

**Teknik- og Miljøudvalgets møde
den 16. januar 2020:**

Anbefales med bemærkning om, at udvalget ønsker, at der er
mulighed for passage.

**Økonomiudvalgets møde den 22.
januar 2020:**

Anbefaler Teknik- og Miljøudvalgets indstilling.

**Bilag**

|  |  |
| --- | --- |
| Bilag 1 - Situationsplan | 326-2019-330712 |
| Bilag 2 - Udkast til tilladelse til kystbeskyttelse, Kystparken, 4400 Kalundborg | 326-2019-331566 |
| Bilag 3 - Ansøgning om tilladelse til Kystbeskyttelse - Kystparken | 326-2019-234314 |
| Bilag 4 - eksisterende skråningsbeskyttelse - tilladelser fra Kystdirektoratet | 326-2019-330660 |
| Bilag 5 - eksisterende skråningsbeskyttelse - Projektbeskrivelse fra Rambøll | 326-2019-331563 |